# Ronsard - Œuvres, Buon, 1587/Apres auoir ſué. Epiſtre

APres auoir ſué ſous le faix du harnois, Bornant plus loin ta France, & fait boire aux François Au creux de leurs armets, en lieu de l’eau de Seine La Meuſe Bourguignonne, & ſaccagé la plaine Des Flamans mis en route & l’antique ſurnom Des chateaux de Marie eſchangez en ton nom : Apres eſtre vainqueur d’vne bataille heureuſe, Et veu Ceſar courir d’vne fuite peureuſe : Et fait d’vn prudent ſoin comme le marinier, Lequel ſe ſouuenant de l’orage dernier, Ancré dedans le port, d’œil vigilant prend garde S’il faut rien à ſa Nef : maintenant il regarde Si le Tillac eſt bon, ſi la Cerene en bas Eſt point entre-fendue : il contemple le Mas, Maintenant le Timon : il rabille les coûtes, Les carreaux & les aiz, & les tables diſſoutes : Et bien qu’il ſoit au haure, il n’a moindre ſouci De ſa Nef qu’en tempeſte, & ſe rempare ainſi
Que s’il couroit fortune au milieu de l’orage, Et ne ſe veut fier au tranquille viſage Du Ciel ny de la mer pour ſe donner à l’eau Que premier il n’ait bien calfeutré ſon vaiſſeau. ﻿Ainſi apres auoir (la guerre eſtant finie) De viures & de gens ta frontiere garnie, Fait nouueaux baſtions, flanqué Chaſteaux & Forts, Remparé tes Citez, fortifié tes ports : ﻿Bref, apres auoir fait ce qu’vn Prince doit faire Et en guerre & en païs vtile & neceſſaire Pour tenir ton païs en toute ſeureté : Sire, i’offenſerois contre ta Maieſté, Si comme vn importun ie venois d’auenture Entre-rompre tes jeux d’vne longue eſcriture, Maintenant que tu dois pour quelque peu de temps Apres mille trauaux prendre tes paſſe-temps Pour retourner plus frais aux œuuvres de Bellonne. Toutefois le deſir qui le cœur m’eguillonne De te monſtrer combien ie ſuis ton ſeruiteur, Me fait importuner ta Royale grandeur : Et ſi en ce faiſant ie commets quelque vice, Il vient du ſeul deſir de te faire ſeruice, Qui preſſe mon deuoir de mettre vn œuuvre mien Sous la protection de ton nom treſ-cheſtien, Le ſacrant à tes pieds : C’eſt, Prince, vn liure d’Odes Qu’autre-fois ie ſonnay ſuiuant les vieilles modes D’Horace Calabrois, & Pindare Thebain, Liure trois fois heureux, ſi tu n’as à deſdain Que ma petite Lyre oſe entre tes trompettes Rebruire les Chanſons de ces diuins Poëtes : Et que mon petit Myrte oſe attoucher le rond Des Lauriers, que la guerre a mis deſſus ton front.
Mais que dy-ie, à deſdain ! i’ay tant de confiance En ta graue douceur, que ta magnificence D’un ſourci deſdaigneux ne refuſera pas Mon ouurage donné, tant ſoit-il humble & bas : Imitateur des Dieux, qui la petite offrande Prennent d’außi bon cœur qu’ils prennent la plus grande, Et bien qu’ils ſoient Seigneurs, iamais n’ont à meſpris Des pauuvres les preſeus tant ſoient de petit prix. Ce fils de Iupiter ce foudre de la guerre, Hercule, qui tua les Monſtres de la terre, Allant pour eſtre fait d’Olympe citoyen, Ne refuſa d’entrer au toict Molorchien : Et meſme ce grand Dieu, qui la tempeſte iette, De Bauce & Philemon entré dans la logette, De deux ou trois fleurs ſon chef enuironna, Que Bauce de bon cœur en preſent luy donna. Tous les ans à ſa feſte en Libye honorée Ne luy tombe vn Taureau à la corne dorée, Mais ſouuent vn Aigneau : car ſa grande bonté Ne prend garde aux preſens, mais à la volonté. Ainſi ſuiuant les Dieux ie te ſuppli’de prendre A gré ce petit don pour l’vſure d’attendre Vn preſent plus parfait & plus digne d’vn Roy, Que ia ma Calliope enfante dedans moy. Ce-pendant ie priray ta puiſſance diuine, Ainſi que Iupiter Callimache en ſon Hynne, » Donne moy (ce dit-il) des vertus & du bien : » Car la ſeule vertu ſans le bien ne ſert rien, » Le bien ſans la vertu : ô Iupiter, aſſemble » Tous ces deux poincts en vn, & ne les done enſemble. Les vertus & les biens que ie veux receuoir
D’vn ſi puiſſant Monarque eſt vn iour de pouuoir Amener ton Francus ſuiuy de mainte trope De guerriers, pour donter les Princes de l’Europe. Mais il te faut payer les rais de ſon arroy : Car il ne veut venir qu’en maieſté de Roy, Bien qu’il ſoit fugitif, & qu’il n’ait en partage Sinon du pere ſien l’adreſſe & le courage. Außi tu porterois la honte ſur les yeux, Si luy qui fut iadis l’ayeul de tes ayeux, Le fils d’vn ſi grand Roy, venoit ſeulet en France Donner aux peres tiens la premiere naiſſance. Puis qu’il trouue en mes vers le vent ſi à propos, Fay luy enfler la voile, & luy romp le repos Qui le tient pareſſeux au riuage d’Epire Fraudé de ſon chemin par la faute de Nauire, De viures & des gens : ouurier ie ſuis tout preſt De charpenter ſa Nef & dreſſer ſon appreſt Pourueu que ta grandeur Royale fauoriſe A ton ayeul Francus, & à mon entrepriſe.